هدر ناورت په ملګرو ملتونو کې د امریکا استازې کېږي
د امریکا جمهور رئیس دونالد ټرمپ اعلان کړی چې هدر ناورت په ملگرو ملتونو کې د هیواد د سفیرې په توگه ټاکي.
هدر ناورت، د امریکا د بهرنیو چارو وزارت ویانده ده چې دمخه په فاکس خبري شبکه کې خبریاله وه. ټاکل شوې هغه د مېرمن نیکي هیلې ځای ونیسي چې څه وخت مخکې یې له خپل مقام نه استعفی وکړه. په ملګرو ملتونو کې د امریکا استازې باید د متحده ایالاتو د سنا مجلس تائید ترلاسه کړي. ښاغلي ټرمپ خبریالانو ته وویل ډاډمن دی چې هدر ناورت به په ملګرو ملتونو کې خپل ماموریت په ښه توګه ترسره کړي. هغه وویل:"هغه ډېره باستعداده، هوښیاره او چټکه ده، فکر کوم خپل ځانته به د ټولو درناوی راجلب کړي." د ملګرو ملتونو د استازې په توګه د مېرمن ناورت ټاکنې نیوکې هم زېږولي دي. منتقدین وایي، هغه ددغه ماموریت د پرمخ بیولو لپاره پوره تجربه نه‌لري. نیکي هیلې دوه کاله په ملګرو ملتونو کې د امریکا د استازې په توګه دنده ترسره کړه او ددغه سازمان په سترو پرېکړو کې یې د امریکا د موقف کلکه دفاع کړې ده. هغې په دې وروستیو کې تصمیم ونیو چې له دولتي کار نه ګوښه شي. نیکي هیلې د ښاغلي ټرمپ د حکومت له عمدو څېرو څخه وه.